Уважаеми колеги,

Благодарим за разбирането и съдействието.

*Бихме желали да потвърдим готовността за участие при първа възможност от страна на зам.-министър Амелия Гешева, която е и председател на работната група по подготовката на Проекта на Закон за изменение и допълнение на Закона за радиото и телевизията.*

*По предварително поставените въпроси (-По чия преценка са вписани или отпаднали определени параграфи от Проекта на закон за изменение и допълнение на Закона за радио и телевизия? -Имало ли е гласуване за отпадането на определени параграфи от Проекта на закон за изменение и допълнение на Закона за радио и телевизия? -Как е изготвен докладът на министър Боил Банов? Лично от него или от съвет от експерти? ), Ви изпращаме следната информация:*

1. В процеса на подготовка на законопроекта **в Министерството на културата не са постъпвали официални предложения от заинтересованите държавни институции, включително от БНР, с които да бъдат предлагани конкретни нормативни текстове, придружени с подкрепящи ги мотиви, с които се предлага промяна в мандатите на генералните директори, както и свързани с това разпоредби относно договорите за управление на членовете на управителните съвети на БНТ и БНР.**

Предложения за промени с такъв характер са обсъждани в рамките на работната група, като са излагани съображения от отделни експерти, обсъждан е подходът, възприет в други държави.

От важно значение е обстоятелството, че законопроектът има изначално очертана цел и тя е дефинирана чрез разпоредбата на § 21 от Закона за държавния бюджет на Република България за 2020 г., а именно - да бъде приведено финансирането на обществените медии в съответствие с разпоредбите на Закона за публичните финанси, и на законодателството в областта на държавните помощи.

**В Министерството на културата е постъпило становище от БНР от дата 10.08.2020 г., което се отнася до Частичната предварителна оценка на въздействието на ЗИД на ЗРТ (относно изпълнението на § 21 от ЗДБРБ за 2020 г.) и не се съдържа предложения за конкретни нормативни текстове, придружени с необходимата правна аргументация, които да бъдат включени в проекта.**

В хода на провеждане на обществените консултации по първият разработен ЗИД на ЗРТ, с който се цели транспониране на Директива (ЕС) 218/1808 на Европейския парламент постъпва становище от генералния директор на БНР, с което се предлага концептуална промяна при процедиране на законопроектите, а именно тяхното обединяване в един законопроект, както и преодоляването на други несъвършенства на действащия ЗРТ.

Като се ръководи от законово очертаната задача, в правомощията на министъра на културата е да внесе в Министерския съвет законопроект, чрез който се изпълнява заложената цел, а именно – да изпълни разпоредбата на § 21 от посочения вече Закона за държавния бюджет на Република България за 2020 г.

Към настоящия момент, проектът е предложен за обществено обсъждане, което се провежда в период 19 октомври 2020 г. – 18 ноември 2020 г. и съответно могат да бъдат провеждани обществени консултации по неговите текстове.

Законопроектът е изпратен по реда на чл. 32 от УПМСНА (Устройствен правилник на Министерския съвет и на неговата администрация) до всички министерства и заинтересовани институции, включително до БНР, БНТ и СЕМ, които ще имат възможност да изразят писмени становища в установените срокове.

При получаване на становище от страна на БНР може отново да бъде събрана работната група, която да разгледа всички постъпили становища.

Министерството на културата е отворено да продължи диалога с всички заинтересовани страни, както и да спази законовите разпоредби и процедури в същото време.